# Estratègies de millora educativa/Orientació i assessorament acadèmics

* ACTUACIÓ 02 — Orientació i assessorament acadèmics
Torneu a la taula Dimensions, estratègies i actuacions.
* Descripció
* L’orientació s’entén com una acció informativa del professional que dóna resposta a la demanda específica mitjançant una informació adequada a les necessitats concretes de les persones joves, però sense entrar en el segon nivell de resolució d’aspectes específics entorn d’una situació personal o d’un itinerari.
* L’assessorament és l’acció mitjançant la qual es proporcionen tots els recursos que poden ser d’utilitat per tal de resoldre la demanda i solucionar una situació específica entorn d’un tema concret. Bàsicament, es du a terme a través de l’atenció presencial individualitzada per part d’un professional especialista en la temàtica.
* L’orientació i l’assessorament acadèmics s’inicien a partir d’una demanda d’una persona jove, un familiar seu o un professional que treballi amb persones joves, d’una demanda detectada o d’una derivació d’un altre servei.
* Persones destinatàries
* Persones joves, ja siguin estudiants o no
* Famílies dels joves
* Professionals que treballen de forma directa o indirecta amb joves
* Objectius
* Facilitar la transformació de la informació en coneixement, atenent a la diversitat.
* Desenvolupar la capacitat de la persona jove per analitzar i usar la informació rebuda, i fomentar-ne l’autonomia per a la presa de decisions del seu itinerari formatiu i el laboral.
* Incidir en la lluita contra l’abandonament escolar prematur, i facilitar el desenvolupament personal que afavoreixi la continuïtat en la formació o la reinserció al sistema educatiu.
* Millorar el coneixement de les competències i habilitats dels mateixos joves per a una òptima presa de decisions de l’itinerari vital.
* Afavorir l'ocupabilitat de la ciutadania i donar suport a la inserció laboral i a la reinserció educativa.
* Contribuir a evitar la reproducció de les desigualtats i promoure l’equitat.
* Metodologia
* En relació amb les persones, l’orientació pot ser individual o grupal.
* Orientació grupal: és la destinada a un grup de persones que tenen necessitats d’orientació compartides. El grup és un element incentivador, ja que fa emergir molts i diversos elements d’anàlisi i treball a partir de la posició que adopten, les opinions i les experiències dels membres que el componen. Es realitza a través de sessions amb grups reduïts.
* Orientació individual i assessorament: és l’orientació destinada al subjecte únicament per tal que disposi del coneixement convenient per analitzar i valorar diferents variables i alternatives, i prendre decisions en relació amb el propi procés. Té la força que tot el contingut de treball fa referència directa a les necessitats i les opcions de la persona en relació amb el context. Principalment es realitza a través d’entrevistes.
* S’ha de tenir present la integralitat de les actuacions i la capacitat de treball en xarxa. Com a premissa bàsica, els orientadors i assessors han de tenir sempre present que les demandes informatives es resolen atenent a la diversitat (cultural, de gènere, d’origen, d’origen ètnic, de classe social, etc.), amb voluntat transformadora per promoure la igualtat d’oportunitats.
* En molts casos, és necessari una feina prèvia de clarificar quina és la demanda real que presenta el jove i quina és la veritable necessitat, de vegades oculta en una primera consulta. Només d’aquesta manera l’orientador pot donar una resposta integral i ajustada a la necessitat real.
* Cal tenir un interès especial a afavorir l'accés als serveis als col·lectius més vulnerables, per tant, cal treballar amb xarxa amb els educadors i educadores de carrer, els centres oberts, els serveis socials i la unitat d’escolarització compartida (UEC). D’altra banda, també es pot plantejar descentralitzar l’orientació i aproximar-nos als instituts d’ensenyament secundari.
* Agents implicats
* Departament d'Ensenyament: tutor del centre educatiu, psicopedagog del centre educatiu i els equips d'assessorament i orientació psicopedagògic (EAP).
* Serveis municipals d’educació: programes o serveis d’orientació municipals o comarcals, programes d’orientació de promoció econòmica i benestar social, serveis de desenvolupament local i dispositius locals d’inserció.
* Serveis de joventut: punts d'informació juvenil i oficines joves.
* Els tècnics i els professionals de joventut poden donar una resposta integral a les demandes dels joves, ja que tenen coneixements amplis i diversos no només en temes educatius, sinó també en altres àmbits que afecten les persones joves.
* El rol de l'àrea de joventut en aquesta actuació
* El rol que ha de tenir en aquesta actuació pot ser molt rellevant. Us detallem un seguit d’accions i finalitats que es poden portar a terme directament des de joventut:
* Vetllar perquè l’orientació arribi a tots als joves.
* Establir canals de comunicació amb els centres educatius per poder complementar l’orientació acadèmica que es dóna des dels instituts.
* Facilitar, potenciar i coordinar la col·laboració entre diferents ens i agents educatius i crear xarxes per a l’orientació. D’aquesta manera, es poden garantir millors serveis d’orientació, de més qualitat i més eficients, que prioritzin els joves que estan en risc, que presenten indicis d’estar-hi o que han abandonat prematurament els estudis.
* Dissenyar, en col·laboració amb els tècnics d’educació, programes d’orientació des del punt de vista municipal o comarcal.
* Participar en les fires d’ensenyament oferint espais d’orientació i assessorament acadèmics.
* Bibliografia
* Xarxa Nacional d’Emancipació Juvenil. «Guia per al desplegament operatiu de la qualitat de l’atenció jove» (PDF) (en català). Agència Catalana de la Joventut. Departament de Treball, Afers Socials i Famílies. Generalitat de Catalunya, 2016.
* Enllaços externs (experiències i recursos a Catalunya)
* Orientació acadèmica dels Punts d’Informació Juvenil (PIJ)'. Hi ha PIJ que disposen de professionals amb coneixements sobre orientació educativa i en alguns d’ells el jove pot rebre assessorament individualitzat en resposta a les seves necessitats d’orientació.
* Centre d'Assessorament Acadèmic per a Joves de Barcelona (CAAJ). Ajuntament de Barcelona. [Data de consulta: 6 juny 2016] Servei que ofereix tot un ampli ventall d’informació sobre estudis, titulacions, beques,... i proporciona la possibilitat de rebre orientació i assessorament sobre el futur acadèmic i professional. Un equip de professionals especialistes en la matèria atenen als joves i els hi dóna el suport que necessiten.
* Oficines joves (OJ). Direcció General de Joventut. Generalitat de Catalunya. [Data de consulta: 7 juny 2016] Les OJ disposen de personal tècnic especialitzat i format en orientació educativa per realitzar assessoraments individualitzats així com del recurs d’un Servei d’Orientació Educativa professional format per psicòlegs i psicopedagogs de l’Associació Catalana d’Orientadors. El jove que s’adreça a una OJ comarcal pot optar a una cita amb un psicòleg o psicopedagog per tal de rebre un assessorament individualitzat per part d’un professional qualificat el qual es desplaçarà a l’oficina per atendre la demanda del jove i realitzar un informe orientador.
* Guiding Cities o Ciutats Orientadores. Diferents països europeus. (català, castellà, angles i altres idiomes) [Data de consulta: 7 juny 2016] Projecte europeu que pretén unir a responsables polítics i a les parts interessades en l’àmbit de l’educació i l’orientació per a dibuixar i crear un model d’orientació per a promoure una política coherent i la planificació estratègica i de respondre a les necessitats complexes en la lluita contra l’abandonament escolar.
* Pla Pilot d’Orientació. Diputació de Barcelona. [Data de consulta: 7 juny 2016] La Diputació de Barcelona impulsa, a través de la Gerència de Serveis d'Educació, el Pla Pilot d'Orientació de suport a les transicions educatives. Es tracta d'un marc d'actuacions adreçades a complementar la tasca d'orientació educativa dels ens locals amb l'objectiu de contribuir a la reducció de l'abandonament escolar prematur.
* Orientació Educativa de la XTEC. Departament d'Ensenyament. Generalitat de Catalunya. [Data de consulta: 7 juny 2016] Web dedicat a l'orientació educativa que ofereix una sèrie de recursos per a la tasca d'orientació que es realitzen als centres educatius, com ara normativa, documentació de referència, pràctiques educatives d'orientació, etc.